7 Gape Petere o bua jaana ka dimpho tse re di neilweng: “Go ya ka selekanyo se mongwe le mongwe a amogetseng mpho ka sone, e diriseng.” Mafoko a a reng “go ya ka selekanyo” a kaya gore dinonofo tse di molemo le bokgoni ga di farologane fela ka mefuta ya tsone mme di farologana le ka selekanyo. Le fa go ntse jalo, mongwe le mongwe o rotloediwa gore a ‘e dirise [ke gore, mpho le fa e le efe e a e neilweng] mo go direlaneng.’ Gape mafoko a a reng “e diriseng . . . jaaka balebedi ba ba molemo” ke taelo. Ka jalo, re tshwanetse go ipotsa jaana: ‘A ruri ke dirisa dimpho tse ke di neilweng go kgothatsa badumedimmogo le nna?’ (Bapisa 1 Timotheo 5:9, 10.) ‘Kana ke dirisa bokgoni jo ke bo neilweng ke Jehofa fela gore go solegelwe nna molemo—gongwe e le gore ke bone dikhumo kana maemo?’ (1 Bakor. 4:7) Fa re dirisa dimpho tsa rona “mo go direlaneng,” re tla bo re itumedisa Jehofa.—Dia. 19:17; bala Bahebera 13:16.